మోనిషా ఉన్ని

మోనిషా ఉన్ని (1970 జనవరి 24 - 1992 డిసెంబరు 5) భారతీయ నటి. మలయాళం, తమిళ సినిమాలతో ఆమె ప్రసిద్ధి చెందింది.

తన తొలి చలనచిత్రం నఖక్షతంగల్ (1986)తోనే ఉత్తమ నటిగా జాతీయ చలనచిత్ర పురస్కారం అందుకున్న అతి పిన్న వయస్కురాలిగా ఆమె గుర్తింపుపొందింది. అప్పుడు ఆమెకు 16 సంవత్సరాలు. 

శారద, శోభన, మీరా జాస్మిన్, సురభి లక్ష్మి, శోభలతో పాటు, ఉత్తమ నటిగా జాతీయ చలనచిత్ర అవార్డును గెలుచుకున్న ఆరుగురు మలయాళ నటీమణులలో మోనిషా ఉన్ని ఒకరు కావడం విశేషం.

ఆమె తక్కువ సమయంలోనే ఎం. టి. వాసుదేవన్ నాయర్, హరిహరన్, ప్రియదర్శన్, అజయన్, కమల్, సిబి మలైల్ వంటి దర్శకులతో కలిసి పనిచేసింది.

మోహినియాట్టం నృత్యంలో శిక్షణ పొందిన ఆమె 1985లో కర్ణాటక రాష్ట్ర స్థాయి నృత్య పోటీల్లో కౌశిక్ అవార్డు గెలుచుకుంది.

బాల్యం, విద్యాభ్యాసం 
మోనిషా ఉన్ని కోజికోడ్‌లోని పన్నియంకరలో నారాయణన్ ఉన్ని, శ్రీదేవి ఉన్ని దంపతులకు 1971లో జన్మించింది. ఆమె తండ్రి వ్యాపారవేత్త కాగా తల్లి సినిమానటి, నర్తకి. ఆమెకు సజిత్ ఉన్ని అనే అన్నయ్య ఉన్నాడు.

ఆమె బెంగుళూరులోని సెయింట్ చార్లెస్ హై స్కూల్, బిషప్ కాటన్ బాలికల పాఠశాలల్లో తన పాఠశాల విద్యను పూర్తిచేసింది. ఆమె బెంగుళూరులోని మౌంట్ కార్మెల్ కాలేజీలో సైకాలజీలో గ్రాడ్యుయేషన్ పట్టాపుచ్చుకుంది.

కెరీర్ 
మలయాళ నవలా రచయిత, స్క్రీన్ రైటర్, సినిమా దర్శకుడు కూడా అయిన ఎం. టి. వాసుదేవన్ నాయర్, మోనిషా కుటుంబ స్నేహితుడు. దీంతో ఆమె సినిమాల్లోకి రావడానికి కారణం అయ్యడు. ఆమె తొలిసారిగా ఎం. టి. వాసుదేవన్ నాయర్ రచించిన నఖక్షతంగల్ (1986) చిత్రంలో నటించింది. ఈ చిత్రం ముగ్గురు యువకులతో కూడిన ట్రయాంగిల్ ప్రేమకథ కాగా హరిహరన్ దర్శకత్వం వహించాడు. మోనిషా ఉన్ని చిత్ర కథానాయిక గౌరీ పాత్రలో ఒదగి నటించిన తీరుకు 1987లో ఆమెకు ఉత్తమ నటిగా జాతీయ చలనచిత్ర పురస్కారం లభించింది. ఇది తమిళంలోకి పూక్కల్ విదుం తూత్తుగా రీమేక్ చేయబడింది.

మరణం 
మోనిషా ఉన్ని మలయాళ చిత్రం చెప్పడివిద్య షూటింగ్ లో ఉండగా కారు ప్రమాదంలో మరణించింది. 1992 డిసెంబరు 5న మోనిషా ఉన్ని, ఆమె తల్లి శ్రీదేవి ఉన్ని ప్రయాణిస్తున్న కారు అలప్పుజ్హలోని చేరాల సమీపంలో ప్రమాదానికి గురైంది. ఆమె తల్లి గాయాలతో బయటపడగా, మోనిషా ఉన్ని చికిత్స పొందుతూ మరణించింది.

మూలాలు 

భారత సినీ నటీమణులు
మలయాళ సినిమా నటీమణులు
1971 జననాలు
1992 మరణాలు
కేరళ నటీమణులు
ఉత్తమ నటి జాతీయ చలనచిత్ర అవార్డు విజేతలు
భారతదేశంలో రోడ్డు ప్రమాద మరణాలు
తమిళ సినిమా నటీమణులు
తెలుగు సినిమా నటీమణులు
మౌంట్ కార్మెల్ కళాశాల, బెంగళూరు పూర్వ విద్యార్థులు